CELEX: 62014TN0107
Language: el
Date: 2014-02-14 00:00:00
Title: Υπόθεση T-107/14: Προσφυγή τής 14ης Φεβρουαρίου 2014 — Ελληνική Δημοκρατία κατά Επιτροπής

28.4.2014   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 129/31
            
         Προσφυγή τής 14ης Φεβρουαρίου 2014 — Ελληνική Δημοκρατία κατά Επιτροπής
   (Υπόθεση T-107/14)
   2014/C 129/39
   Γλώσσα διαδικασίας: η ελληνική
   
      Διάδικοι
   
   
      Προσφεύγουσα: Ελληνική Δημοκρατία (εκπρόσωποι: Ι. Χαλκιάς, Ε. Λευθεριώτου και Α. Βασιλοπούλου)
   
      Καθής: Ευρωπαϊκή Επιτροπή
   
      Αιτήματα της προσφεύγουσας
   
   Η προσφεύγουσα ζητεί από το Γενικό Δικαστήριο:
   
               —
            
            
               Να ακυρωθεί η εκτελεστική απόφαση της Επιτροπής της 12ης Δεκεμβρίου 2013 για τον αποκλεισμό από τη χρηματοδότηση της Ευρωπαϊκής Ένωσης ορισμένων δαπανών που πραγματοποιήθηκαν από τα κράτη μέλη στο πλαίσιο του Ευρωπαϊκού Γεωργικού Ταμείου Προσανατολισμού και Εγγυήσεων (ΕΓΤΠΕ), τμήμα Εγγυήσεων, στο πλαίσιο του Ευρωπαϊκού Γεωργικού Ταμείου Εγγυήσεων (ΕΓΤΕ) και στο πλαίσιο του Ευρωπαϊκού Γεωργικού Ταμείου Αγροτικής Ανάπτυξης (ΕΓΤΑΑ), κοινοποιηθείσα υπό τον αριθμό C(2013) 8743 και δημοσιευθείσα στο L 338/2013, κατά τα κεφάλαιά της με τα οποία αποκλείονται από τη χρηματοδότηση της Ευρωπαϊκής Ένωσης δαπάνες α) συνολικού ύψους 78 813 783,87 ευρώ, που πραγματοποιήθηκαν από την Ελληνική Δημοκρατία στον τομέα της ενιαίας ενίσχυσης κατά τα οικονομικά έτη 2008-2010 και β) συνολικού ύψους 22 230 822,10 ευρώ που πραγματοποιήθηκαν από την Ελληνική Δημοκρατία στον τομέα της πολλαπλής συμμόρφωσης κατά τα οικονομικά έτη 2006-2010·
            
         
               —
            
            
               Να καταδικασθεί η Επιτροπή στα δικαστικά έξοδα.
            
         
      Λόγοι ακυρώσεως/Ισχυρισμοί και κύρια επιχειρήματα
   
   Προς στήριξη της προσφυγής η προσφεύγουσα προβάλλει τους εξής λόγους ακύρωσης:
   
               1.
            
            
               Για τη διόρθωση που επιβάλλεται με την προσβαλλόμενη στα πλαίσια του καθεστώτος ενιαίας ενίσχυσης του Κανονισμού 1782/2003 (1) (δικαιώματα ενίσχυσης):
               
                            
                        
                        
                           Πρώτος λόγος ακύρωσης:
                           
                                       —
                                    
                                    
                                       Έλλειψη νομίμου βάσεως για την επιβολή διορθώσεων όσον αφορά στον υπολογισμό των δικαιωμάτων ενιαίας ενίσχυσης και στην κατανομή του εθνικού αποθέματος και την εσφαλμένη ερμηνεία και εφαρμογή των άρθρων 42 και 43 του Καν. 1782/2003, 21 και 28, παρ. 1 και 2 του Καν. 795/2004 (2) και 31 του Καν. 1290/2005 (3), και
                                    
                                 
                                       —
                                    
                                    
                                       Μη νόμιμη επιβολή των κατ’ αποκοπή διορθώσεων στα πλαίσια του καθεστώτος ενιαίας ενίσχυσης, διότι δεν υπάρχει έγκυρη νομική βάση για την εφαρμογή των παλαιών κατευθυντήριων γραμμών του εγγράφου VI/5530/1997 στη νέα ΚΓΠ και στο καθεστώς της ενιαίας ενίσχυσης, άλλως, η εφαρμογή των παλαιών κατευθυντήριων γραμμών στη νέα ΚΓΠ συνιστά κακή χρήση της διακριτικής ευχέρειας που έχει η ΕΕ στον τομέα των δημοσιονομικών διορθώσεων και ταυτόχρονα πλήττει καίρια την αρχή της αναλογικότητας.
                                    
                                 
                     
                            
                        
                        
                           Δεύτερος λόγος ακύρωσης, σχετικά με τη συνεκτίμηση του συνόλου των κτηνοτροφικών εκτάσεων στον υπολογισμό των ποσών αναφοράς:
                           
                                       —
                                    
                                    
                                       Κατά παράβαση των αρχών της ασφάλειας δικαίου, της αναλογικότητας και καθ’ υπέρβαση των άκρων ορίων της υφιστάμενης διακριτικής της ευχέρειας η Επιτροπή προτείνει κατ’ αποκοπήν διόρθωση 5 %, ενώ δεν θα έπρεπε να προτείνει καμία διόρθωση, άλλως θα έπρεπε να την περιορίσει σε ποσοστό 2 %.
                                    
                                 
                     
                            
                        
                        
                           Τρίτος λόγος ακύρωσης, σχετικά με τη συνεκτίμηση του συνόλου των κτηνοτροφικών εκτάσεων στον υπολογισμό των ποσών αναφοράς:
                           
                                       —
                                    
                                    
                                       Παράβαση του άρθρου 4 του Καν. 2529/2001, με αποτέλεσμα να είναι ανακριβής η βάση υπολογισμού της προτεινόμενης κατ’ αποκοπήν διόρθωσης, η οποία πρέπει να περιοριστεί στο ποσό των 162 920 267,28 ευρώ για το έτος 2007, 162 528 761,38 ευρώ για το έτος 2008 και 161 343 586,94 ευρώ για το έτος 2009.
                                    
                                 
                     
                            
                        
                        
                           Τέταρτος λόγος ακύρωσης, σχετικά με την κατανομή του εθνικού αποθέματος:
                           
                                       —
                                    
                                    
                                       Εσφαλμένη ερμηνεία των διατάξεων του άρθρου 42 του Καν. 1782/03 και του άρθρου 21 του Καν. 795/2004 (κριτήρια κατανομής του εθνικού αποθέματος) και υπέστη σε εσφαλμένη εκτίμηση των πραγματικών περιστατικών.
                                    
                                 
                     
                            
                        
                        
                           Πέμπτος λόγος ακύρωσης, σχετικά με την κατανομή του εθνικού αποθέματος:
                           
                                       —
                                    
                                    
                                       Μη συνδρομή των απαιτούμενων προϋποθέσεων για την εφαρμογή του Καν. 1290/2005, διότι οι διαπιστώσεις της Επιτροπής σε σχέση με τα εθνικά κριτήρια κατανομής του εθνικού αποθέματος δεν συνιστούν παραβάσεις του, και·
                                    
                                 
                                       —
                                    
                                    
                                       Εσφαλμένη ερμηνεία και εφαρμογή του άρθρου 31 του Καν. 1290/2005 και των κατευθυντήριων οδηγιών του εγγράφου VΙ/553O/1997, διότι, αφενός μεν, οι αιτιάσεις που επικαλείται η Επιτροπή σε σχέση με τα κριτήρια κατανομής του εθνικού αποθέματος και αληθείς υποτιθέμενες δεν οδήγησαν στην καταβολή ποσών σε μη δικαιούχους και δεν δημιούργησαν κίνδυνο ζημίας για το ΕΓΤΕ, αφετέρου δε, οι σχετικές αιτιάσεις δεν συνδέονται με τη μη εφαρμογή ενός βασικού ελέγχου και επομένως δεν δικαιολογούν την επιβολή κατ’ αποκοπή διόρθωσης σε ποσοστό 10 %.
                                    
                                 
                     
         
               2.
            
            
               Για τη διόρθωση που επιβάλλεται με την προσβαλλόμενη στον τομέα της πολλαπλής συμμόρφωσης:
               
                            
                        
                        
                           Έκτος λόγος ακύρωσης:
                           
                                       —
                                    
                                    
                                       Το έγγραφο AGRI-2005-64043 της Επιτροπής που εκδόθηκε στις 9 Ιουνίου 2006 δεν μπορεί να αποτελέσει νόμιμη βάση για την επιβολή δημοσιονομικής διόρθωσης. Σε κάθε περίπτωση δεν μπορεί να λειτουργήσει αναδρομικά για την επιβολή διόρθωσης για το έτος αιτήσεων 2006.
                                    
                                 
                     
                            
                        
                        
                           Έβδομος λόγος ακύρωσης, ειδικά για το έτος υποβολής αιτήσεων 2008:
                           
                                       —
                                    
                                    
                                       Οι δημοσιονομικές διορθώσεις έχουν επιβληθεί κατά παράβαση της διαδικασίας των άρθρων 11 του Καν 885/2006 και 31 του Καν. 1290/2005, και·
                                    
                                 
                                       —
                                    
                                    
                                       Σε κάθε περίπτωση κατά πλάνη περί τα πράγματα και με ανεπαρκή αιτιολογία η Επιτροπή κατέληξε στο συμπέρασμα ότι στοιχειοθετούνται ελλείψεις σε βασικούς ελέγχους στον τομέα της πολλαπλής συμμόρφωσης.
                                    
                                 
                     
                            
                        
                        
                           Όγδοος λόγος ακύρωσης: εσφαλμένη εφαρμογή του εγγράφου AGRI-2005-64043:
                           
                                       —
                                    
                                    
                                       Υπέρβαση των άκρων ορίων της διακριτικής ευχέρειας εκτίμησης που διαθέτει η Επιτροπή με αποτέλεσμα την επιβολή διορθώσεων δυσανάλογου ύψους προς τις διαπιστωθείσες πλημμέλειες, κατά το μέτρο κατά το οποίο επιβάλλεται διόρθωση 5 % για τα έτη 2006 και 2007, και·
                                    
                                 
                                       —
                                    
                                    
                                       Σφάλμα κατά τον προσδιορισμό της βάσης υπολογισμού της επιβαλλόμενης διόρθωσης
                                    
                                 
                     
         
      (1)  Κανονισμός (ΕΚ) αριθ. 1782/2003 του Συμβουλίου, της 29ης Σεπτεμβρίου 2003, για τη θέσπιση κοινών κανόνων για τα καθεστώτα άμεσης στήριξης στα πλαίσια της κοινής γεωργικής πολιτικής και για τη θέσπιση ορισμένων καθεστώτων στήριξης για τους γεωργούς και για την τροποποίηση των κανονισμών (ΕΟΚ) αριθ. 2019/93, (ΕΚ) αριθ. 1452/2001, (ΕΚ) αριθ. 1453/2001, (ΕΚ) αριθ. 1454/2001, (ΕΚ) αριθ. 1868/94, (ΕΚ) αριθ. 1251/1999, (ΕΚ) αριθ. 1254/1999, (ΕΚ) αριθ. 1673/2000, (ΕΟΚ) αριθ. 2358/71 και (ΕΚ) αριθ. 2529/2001 (ΕΕ L 270, σ. 1)
   
      (2)  Κανονισμός (ΕΚ) αριθ. 795/2004 της Επιτροπής, της 21ης Απριλίου 2004, σχετικά με τη θέσπιση λεπτομερών κανόνων εφαρμογής του καθεστώτος ενιαίας ενίσχυσης που προβλέπεται στον κανονισμό (ΕΚ) αριθ. 1782/2003 του Συμβουλίου για τη θέσπιση κοινών κανόνων για τα καθεστώτα άμεσης στήριξης στα πλαίσια της κοινής γεωργικής πολιτικής και για τη θέσπιση ορισμένων καθεστώτων στήριξης (ΕΕ L 141, σ. 1)
   
      (3)  Κανονισμός (ΕΚ) αριθ. 1290/2005 του Συμβουλίου, της 21ης Ιουνίου 2005, για τη χρηματοδότηση της κοινής γεωργικής πολιτικής (ΕΕ L 209, σ. 1)